Fotomontaža: Index (FAH)



EUROPAPRESS HOLDING do jučer medijsko carstvo Ninoslava Pavića, potpuno je prešlo u ruke odvjetnika Marijana Hanžekovića. Iako je navodno do jučer popodne postojala šansa da bi Pavić ipak mogao iz posla "izgurati" Hanžekovića, to se nije dogodilo. Naime, na jučer održanoj skupštini društva smijenjena je Pavićeva uprava, a time je osnivač ove tvrtke otišao u prošlost.

Wruss ostaje i u novoj upravi



Pred dijelom zaposlenika Jutarnjeg lista u njihovom sjedištu u Koranskoj ulici, predstavljena je nova Uprava. Predsjednica Uprave bit će osoba od najvećeg Hanžekovićevog povjerenja Zrinka Vuković Berić. Ona je već bila angažirana u nizu njegovih tvrtki kao direktorica, članica Uprave i članica Nadzornih odbora.



Vuković Berić kratko se predstavila djelatnicima EPH najavivši tek kako će nova Uprava EPH imati tri člana. Za sada je poznato kako će ona biti predsjednica Uprave, drugi član uprave bit će Tomislav Wruss, koji predstavlja vezu sa starom upravom. Wruss je član i direktor Pavićevih uprava unutar EPH još od 2007. godine.

S imenom trećeg člana Uprave za sada se nije izlazilo. S obzirom na šture informacije koje su dobili zaposlenici EPH te da je sastanak trajao svega minutu-dvije, jasno je kako je nova Uprava htjela samo stati na kraj pričama "kako sve ostaje kao i prije" te da je Pavić i dalje glavni.



O otkazima nakon nove godine



O gorućim pitanjima koja su najviše zanimala zaposlenike EPH a to su novi urednici i u Predstečajnoj nagodbi predviđeo 30 postotno otpuštanje radnika, nije bilo govora. Ta i slična pitanja ostavljena su za razdoblje nakon Nove godine.

Tekst se nastavlja ispod oglasa

Marijan Hanžeković već danima nam ne odgovara na telefonske pozive pa nam nisu poznati detalji jučerašnje Skupštine društva. No, dobili smo njegovog partnera u ovom poslu Marijana Konstrenčića koji je za Index tek opovrgnuo vijest da je preuzeo preostalih 10 posto vlasništva nad tvrtkom EPH.



Kako namiriti sve vjerovnike?



Podsjetimo, sukladno zaključcima predstečajne nagodbe, Skupština EPH donijela je odluku da postojeći vlasnici smanje temeljni kapital. Isto tako tu je i odluka da se potraživanja Hypo Alpe Adria banke od 140 milijuna pretvori u temelji kapital EPH-a. Tih 140 milijuna kuna potraživanja Hypo banke prethodno je otkupila tvrtka Euro poticaji, a ta je Hanžekovićeva tvrtka i formalno postala vlasnikom EPH upisom u sudski registar.



Prema predstečajnoj nagodbi novi vlasnici moraju namiriti i Zagrebačku banku, koja traži 120 milijuna; Raiffeisen banku s 25 milijuna, HABOR s 9 i Agrokor s 18 milijuna kuna. Ukupni dug po kreditima iznosi 429 milijuna kuna. Dug Hypo banke je pretvoren u vlasništvo, dok su ostale banke reprogramirale svoj dug.



Podsjetimo, Trgovački sud u Zagrebu donio je 10. srpnja ove godine odluku o sklapanju predstečajne nagodbe nad EPH-om, nakon što je prije toga većina vjerovnika tog medijskog koncerna podržala plan financijskog i operativnog restrukturiranja. Navodno Ninoslav Pavić nije bio zadovoljan takvim razvojem događaja prema kojem bi trebao izgubiti utjecaj u EPH.

